นักลงทุนกระหน่ำซื้อบอนด์ระยะสั้นไม่สนราคาดิ่ง
ยอดลงทุนในพันธบัตรกระฉูด 6.7 ล้านล้านบาท เพิ่มขึ้น 13% แห่ซื้อระยะสั้นสูงจนผลตอบแทนต่ำ
26 มี.ค. 2556

ยอดลงทุนในพันธบัตรกระฉูด 6.7 ล้านล้านบาท เพิ่มขึ้น 13% แห่ซื้อระยะสั้นสูงจนผลตอบแทนต่ำ
ธนาคารแห่งประเทศไทย (ธปท.) รายงานการเคลื่อนไหวตลาดพันธบัตรล่าสุดในช่วงวันที่ 11-15 มี.ค. พบว่ายอดคงค้างตราสารหนี้ภาครัฐอยู่ที่ 6.7 ล้านล้านบาท ลดลง 5.1 หมื่นล้านบาท หรือ 0.75% เมื่อเทียบกับสัปดาห์ก่อนหน้า เนื่องจากมีพันธบัตรรัฐบาลครบกำหนดชำระ และยังไม่มีการออกมาทดแทน 
อย่างไรก็ตาม ยอดคงค้างพันธบัตรกลับเพิ่มขึ้นถึง 7.72 แสนล้านบาท หรือ 13% เมื่อเทียบกับระยะเดียวกันปีก่อน
พันธบัตรคงค้างมากที่สุด เป็นพันธบัตร ธปท. 3.07 ล้านล้านบาท รองลงมาเป็นพันธบัตรและเงินกู้ของรัฐบาล 2.81 ล้านล้านบาท อันดับ 3 เป็นพันธบัตรรัฐวิสาหกิจ 4.91 แสนล้านบาท อันดับ 4 เป็นพันธบัตรออมทรัพย์ที่ขายให้ประชาชนโดยภาครัฐ 2.57 แสนล้านบาท 
อันดับ 5 เป็นพันธบัตรของกองทุนเพื่อการฟื้นฟูและพัฒนาระบบสถาบันการเงิน 4.8 แสนล้านบาท และตั๋วสัญญาใช้เงินที่ใช้ในการปรับโครงสร้างหนี้อีก 2 หมื่นล้านบาท 
นอกจากนี้ ยังพบว่าความต้องการลงทุนในตลาดพันธบัตรระยะสั้นภาครัฐยังคงเกิดขึ้นต่อเนื่องมากกว่าพันธบัตรประเภทอื่นๆ ทำให้การประมูลพันธบัตรของ ธปท. อายุ 14 วัน อายุ 1 เดือน และอายุ 3 เดือน มีอัตราผลตอบแทนต่ำกว่าอัตราอ้างอิงหรืออัตราดอกเบี้ยนโยบายซึ่งอยู่ที่ 2.75% เล็กน้อย โดยอยู่ที่ 0.06% 0.057% และ 0.025% ตามลำดับ 
ขณะที่พันธบัตรอายุ 6 เดือน มีอัตราผลตอบแทนใกล้เคียงกับอัตราอ้างอิงพันธบัตรอายุ 3 ปี มีผลตอบแทนสูงกว่าอัตราอ้างอิง 0.073% พันธบัตรรัฐบาลอายุ 25 ปี ผลตอบแทนต่ำกว่าราคาอ้างอิง 0.017% 
นายเกริก วณิกกุล รองผู้ว่าการด้านเสถียรภาพสถาบันการเงิน ธปท. กล่าวว่า ยังไม่สามารถประเมินได้ว่าโครงการกู้เงินเพื่อนำมาลงทุนโครงสร้างพื้นฐานในวงเงิน 2 ล้านล้านบาท ที่กำลังจะนำเข้าพิจารณาในสภานั้น จะกระทบสภาพคล่องในระบบ หรือมีผลต่ออัตราดอกเบี้ยปรับขึ้นมากน้อยเพียงใด เพราะยังไม่มีรายละเอียดการกู้ว่าจะมีลักษณะใด ทยอยกู้หรือไม่ อย่างไรก็ตาม คาดว่าไม่น่าจะกระทบสภาพคล่องในระบบให้ตึงตัวมากนัก